OpenLLM-France/wikimedia huggingface dataset:
# AVCHD

AVCHD (Còdec Avançat de Vídeo d'Alta Definició, o en anglès, Advanced Video Coding High Definition) és un format per enregistrar i reproduir vídeo d'alta definició.
Va ser desenvolupat conjuntament per Sony i Panasonic, i anunciat el 2006 per a ús en camascopis domèstics d'alta definició. Permet un ampli ventall d'eleccions per a enregistrar mèdia, incloent-hi DVD, discos durs i memòries extraïbles com ara SD/SDHC i les Memory Stick Mark 2 (M2).
Sony i Panasonic van traure els seus primers camascopis AVCHD a la tardor de 2006. Els van seguir Canon i JVC amb els seus models domèstics. Les comparacions favorables de l'AVCHD respecte a l'HDV i l'XDCAM EX, van donar una sòlida percepció perquè aquest format tinguera un ús professional. Tal com l'estàndard va evolucionant, Panasonic trau el primer camascopi professional AVCHD a la tardor de 2008, tot seguit de Sony, que fa el propi a principis del 2010.
L'AVCHD ha estat dissenyat compatible amb format Blu-ray Disc i pot ser usat per autoria i distribució de vídeo d'alta definició en DVD, encara que no tots els reproductors Blu-ray són compatibles amb els discos AVCHD. L'AVCHD i el seu logotip són marques registrades de Panasonic i Sony.

## General

AVCHD empra el còdec de compressió de vídeo MPEG-4 AVC/H.264 (AVC) i el còdec de compressió d'àudio Dolby AC-3 (Dolby Digital) o linear PCM. El PCM sense compressió no és suportat en dispositius domèstics, però és ofert a la línia professional Sony NXCAM.
A banda de l'enregistrament d'àudio i vídeo, l'AVCHD inclou trets per millorar les presentacions de mèdia: menús de navegació, cortines i subtítols. El sistema de menu de navegació és similar al de DVD-video, tot permetent l'accés a vídeos individuals des d'una pantalla comuna d'introducció. Els subtítols són usats en alguns camascopis per sobreestampar el minutat a l'enregistrament.
Àudio, vídeo i subtítols són multiplexats amb MPEG i emmagatzemats en mèdia com a arxius binaris. Normalment, les targetes de memòria i HDD usen el sistema d'arxius FAT32, mentre que els discos òptics empren UDF o ISO9660.

## Referències

* ↑ ftp://ftp.panasonic.com/pub/Panasonic/Drivers/PBTS/brochure/avc_aquisition_paper.pdf%5BEnllaç+no+actiu%5D
* 1 2 «Sony and Panasonic Announce New High Definition Camcorder Format».
* ↑ «Panasonic and Sony expand HD digital video camera recorder format “AVCHD” and commence joint licensing».
* ↑ «XDCAM-EX vs. AVCCAM, by Barry Green». Arxivat de l'original el 2010-02-12. [Consulta: 16 abril 2010].
* ↑ Review: Canon Vixia HF11 AVCHD camcorder, by Adam Wilt
* ↑ «AVCHD information web site».

## Vegeu també

* MPEG-2 Transport Stream
* VOB (utilitzat en DVD)* .m2ts
# Murals de l'Oxford Union

Els Murals de l'Oxford Union (1857–1859) són una sèrie d'ornaments en forma de murals que es troben a l'edifici de la biblioteca Oxford Union. La sèrie va ser executada per un equip d'artistes prerafaelites com Dante Gabriel Rossetti, William Morris i Edward Burne-Jones. Les pintures representen escenes del mite artúric.
Els murals van ser encarregats per John Ruskin i el tema probablement va ser triat com a resultat de l'interès dels prerafaelites en temes artúrics, com les il·lustracions de l'edició de Tennyson de 1857 d'Edward Moxon. A més de Rossetti, Morris i Burne-Jones, diversos artistes van acceptar contribuir-hi. Aquests van ser els pintors Val Prinsep, Arthur Hughes, J. H. Pollen, John Roddam Spencer Stanhope i l'escultor Alexander Munro.
El procés de pintar els murals era notòriament caòtic. Ruskin va dir que els artistes estaven "una mica bojos i que és molt difícil manejar-los". Com que els murals eren pintats directament a la paret sense guix ni una pintura subterrània adequada, van començar a deteriorar-se molt ràpidament. William Morris va tornar a pintar completament el seu disseny per al sostre.
L'obra principal de Rossetti va ser La Visió del Sant Grial de Sir Lancelot. Burne-Jones va pintar Nimue porta Sir Peleus a Ettarde després de la seva disputa. Morris va executar La gelosia de Sir Palomides de Sir Tristrany i Isolda, tot i que el seu treball s'ha descrit com "maldestrament i torpement pintat, però amb el fons de les fulles i les flors" va revelar les seves habilitats en el disseny.
Jane Burden, qui més tard es casaria amb William Morris, apareix per primera vegada com a model als murals d'Oxford. Rossetti i Burne-Jones van notar la presència d'aquesta model quan visitaven el teatre d'Oxford amb la seva germana. Impulsats i atrapats per la bellesa de Jane, van buscar-la perquè els fes de model, i per poder convertir-la en la seva musa.
El 1906 en William Holman Hunt, company prerafaelita de Rossetti, que no havia participat directament en aquesta obra, va escriure un llibre sobre la història de les decoracions.

## Referències

* ↑ Richard W. Barber, The Holy Grail: imagination and belief, Harvard University Press, 2004, p.267.
* 1 2 3 Clare A. P. Willsdon, Mural painting in Britain 1840-1940: image and meaning, Oxford University Press, 2004, p.258.
* ↑ C. Wood, The Pre-Raphaelites, London: Seven Dials, 1981, p. 110
# Pasícrates

Pasícrates és el nom dels següents personatges:
* Pasícrates de Soli, príncep o rei de Soli a Xipre
* Pasícrates d'Esmirna, metge grec
# Željko Čajkovski

Željko Čajkovski (de vegades escrit Željko Tchaikowsky o Željko Txaikovski) (Zagreb, Iugoslàvia, 5 de maig, 1925) fou un futbolista i entrenador de futbol croat.
Amb la selecció de futbol de Iugoslàvia disputà la Copa del Món de Brasil 1950, marcant dos gols contra Mèxic. Participà en els Jocs Olímpics de 1948 guanyant una medalla d'argent. Pel que fa a clubs, va jugar amb el HAŠK Zagreb, Dinamo de Zagreb i el Werder Bremen alemany.
Un cop retirat fou entrenador a Alemanya a equips com SpVgg Fürth i Borussia Neunkirchen. Fou germà del també futbolista Zlatko Čajkovski.

## Enllaços externs

* Perfil Arxivat 2007-09-29 a Wayback Machine.
# Creu de Guerra dels Teatres d'Operacions Exteriors

La Creu de Guerra dels Teatres d'Operacions Exteriors (francès: Croix de guerre des Théâtres d'Opérations Extérieures) és una condecoració francesa creada el 30 d'abril de 1921 per Alexandre Millerand, atorgada als militars que han obtingut, per fets de guerra, una citació individual en el curs d'operacions executades en els teatres d'operacions exteriors.
Penja a l'esquerra del pit, just després de la Creu de Guerra 1914-1918.
Porta diferents agulles, segons el nivell de comandament que l'atorgui:
* Una estrella de bronze per haver estat citat a nivell de Regiment o Brigada o unitat assimilada.
* Una estrella de plata per haver estat citat a nivell de Divisió
* Una estrella daurada per haver estat citat a nivell de Cos
* Una palma de bronze per haver estat citat a nivell d'Exèrcit
* Una palma de plata reemplaça 5 palmes de bronze.
Després de l'armistici de l'11 de novembre de 1918 es va fer palès que els soldats havien lluitat en teatres molt allunyats de la metròpoli, com Síria, Palestina, Constantinoble o al Marroc, per la qual es veié que era legítim permetre al comandament recompensar als soldats que s'havien distingit per accions de guerra.
La llei s'aprovà el 30 d'abril de 1921, creant-se una nova Creu de Guerra, i destinada a commemorar les citacions individuals obtingudes en els diversos graons dels exèrcits de terra i mar en el curs de les operacions executades després de l'11 de novembre de 1918 pels serveis de guerra directament lligats a l'expedició. Les modalitats d'atribució són les mateixes que per la Creu de Guerra 1914-1918.
Va quedar derogada el 5 de maig de 1992, si bé es va fer una excepció pels soldats destinats en operacions de guerra durant la Guerra del Kosovo (del 24 de març al 21 de juny de 1999).
Ha estat atorgada per les operacions executades:
* Al Llevant francès el 1918-1919
* A l'Orient el 1918-1920
* Al Marroc el 1918
* A l'Àfrica Equatorial Francesa (AEF) el 1919
* A l'Àfrica Occidental Francesa (AOF) de 1918 al 1921
* Al Marroc (Guerra del Rif) de 1921 al 1926
* A Indoxina (de 1918 al 1922 i del 1945 al 1954)
* A les missions militars a les Repúbliques Bàltiques (Estònia, Letònia i Lituània), a l'Alta Silèsia, a Txecoslovàquia, a Rússia, al Caucas, a Sibèria, a Hongria i a Romania
* A Madagascar el 1947
* A Corea de 1950 al 1953
* A l'Orient Mitjà (Egipte del 30 d'octubre al 31 de desembre de 1956 i a la Guerra del Golf del 17 de gener de 1991 al 5 de maig de 1992)
* A Kosovo (del 24 de març al 21 de juny de 1999)
La insígnia va ser gravada per l'escultor Albert Bartholomé.

## Disseny

Una creu pattée de bronze de 37mm de llarg amb dues espases creuades amb les puntes en alt. A l'anvers hi ha un medalló circular al centre de la creu, amb l'efígie de la República amb un gorro frigi i una corona de llorer. Al voltant hi ha un anell amb la llegenda "REPUBLIQUE FRANCAISE".
Al revers, dins del medalló hi ha la inscripció THÉÂTRES D'OPÉRATIONS EXTÉRIEURS (Teatres d'Operacions Exteriors).
Penja d'una cinta de 36mm d'ample. Al centre hi ha una franja blau cel de 18mm d'ample, amb una franja vermella de 9mm als costats.
# Iefim Zélmanov

Iefim Issaàkovitx Zélmanov (Ефим Исаакович Зельманов: nascut el 7 de setembre de 1955) és un matemàtic conegut pel seu treball en problemes combinatoris en àlgebra no-associativa i teoria de grups, inclosa la seva solució al problema de Burnside. Va ser condecorat amb la Medalla Fields el 1994.
Va néixer en el si d'una família jueva a Khabàrovsk, a la Unió Soviètica (actual Rússia). Es va doctorar a la Universitat de Novossibirsk i va obtenir el títol de major grau a la Universitat de Leningrad (avui Sant Petersburg) el 1985. Va mantenir un càrrec a la Universitat de Novossibirsk fins a 1987, any en el qual va abandonar la Unió Soviètica.
Des de 1990 fins al 1994 va ser professor a la Universitat de Wisconsin-Madison. Els dos anys següents va treballar, també de professor, a la Universitat de Chicago per posteriorment passar a la Universitat Yale.
Des de 1996 és professor distingit en el Korea Institute for Advanced Study.
El 2002 va ocupar el càrrec de professor a la Universitat de Califòrnia, Sant Diego.

## Referències

* ↑ «Efim Isaakovich Zelmanov» (en anglès). britannica.com. [Consulta: 28 agost 2014].

## Enllaços externs

* Iefim Zélmanov al Mathematics Genealogy Project.
* O'Connor, John J.; Robertson, Edmund F. «Iefim Zélmanov» (en anglès). MacTutor History of Mathematics archive. School of Mathematics and Statistics, University of St Andrews, Scotland.
# Craig Joubert

Craig Paul Joubert (nascut el 8 de novembre de 1977) és un àrbitre sudafricà de rugbi. Ha arbitrat partits internacionals des de 2003, sent la seva participació en la final de la Copa del Món de Rugbi de 2011, la seva aparició més important.
Joubert va estudiar a Sud-àfrica i es va llicenciar en empresarials. A partir d'aleshores va anar compaginant la seva tasca professionals en un banc amb l'arbitratge, fins que fou designat àrbitre a "full-time".
De família relacionada amb el Rugbi, el pare de Joubert va encoratjar el seu fill perquè s'hi dediqués El seu debut internacional fou en un partit entre Gal·les i els Estats Units a Connecticut el juny 2005. El 2010, aconsegueix ser designat per arbitrar la final del super14 entre els Bulls i els Stormers. El seu màxim protagonisme l'agafa com a àrbitre de la Copa del món de Rugbi de 2011 sent l'àrbitre d'una semifinal i de la final entre Nova Zelanda i França. Joubert també fou el responsable de la final del Super15 de 2014, on els Waratahs obtingueren el torneig gràcies a un cop de càstig transformat en el darrer segon contra Crusaders.

## Referències

* 1 2 3 4 "Craig Joubert | Rugby Union | Players and Officials".
* ↑ «Craig Joubert | Rugby Union | Players and Officials». ESPN Scrum. [Consulta: 26 juny 2013].
# Akseli Gallen-Kallela

Akseli Gallen-Kallela (26 d'abril de 1865 - 7 de març de 1931) pintor, il·lustrador i artesà finlandès, molt conegut per les seves il·lustracions del Kalevala, el poema èpic nacional finès. El seu treball es considera clau en l'origen del sentiment nacional del seu país.

## Pintures

* Llac Keitele Arxivat 2006-10-18 a Wayback Machine. (1905), a la National Gallery de Londres
* Nen amb un corb (1884)
* Vella i gat (Akka ja kissa) (1885)
* Démasquée (1888)
* El tríptic d'Aino (1891)
* La cataracta de Mäntykoski (1892)
* Escena d'hivern a Imatra (1893)
* La forja del Sampo (1893)
* Jean Sibelius (1894)
* La defensa del Sampo (1896)
* La mare de Lemminkäinen (Lemminkäisen äiti) (1897)
* El fratricida (1897)
* La venjança de Joukahainen (1897)
* Simposi (1894)
* La maledicció de Kullervo (Kullervon kirous) (1899)
* Kullervo se'n va la guerra (1901)
* Tardor. les cinc creus (1902).
* Ad Astra (1907)
* La barca de Väinämöinen (Väinämöisen lähto) (1909)

## Petita galeria

* La forja del Sampo
* Simposi
* Velisurmaaja
* El tríptic d'Aino
* Museu Nacional d'Història d'Helsinki: frescos de Ilmarinen llaurant el camp d'escurçons i La defensa del Sampo
* Vella i gat

## Vegeu també

* Simbolisme
* Gran Finlàndia

## Bibliografia

* Akseli Gallen-Kallela, De magie van Finland, Museu Groninger, NAI Uitgevers, 2006, ISBN 90-5662-524-1

## Enllaços externs

* Algunes de les seves pintures
# Pràxies

Les pràxies són uns exercicis que es fan amb els òrgans bucofonadors per tal d'enfortir, tonificar i exercitar la mobilitat dels llavis, llengua i/o mandíbula. Aquests exercicis es fan amb l'objectiu d'entrenar els òrgans citats anteriorment que estan directament relacionats amb la producció de diferents sons de la parla. Així contribuiran a la millora de la parla.
Alguns exemples de pràxies:
* Pràxies linguals: la creu (la llengua en punxa amunt- avall, dreta- esquerra) el gelat (la llengua ressegueix el contorn de tot el llavi)
* Pràxies labials: petons (recollim els dos llavis i fem petons), fem pets amb els llavis
* Pràxies mandíbular: el dràcula (les dents superior mosseguen el llavi inferior, després les dents inferior mosseguen el llavi superior)
Aquest tipus d'exercicis s'han de fer en sessions breus i amb certes repeticions de cadascun.
Viccionari
# Regiment Català Mazarí

El Regiment Català Mazarí (Catalan-Mazarin en la seva accepció francesa) fou un regiment d'infanteria de la Catalunya Nord creat a Perpinyà pel cardenal Mazarí el 1657. El regiment era format per dos batallons, i posat sota les ordres del coronel Josep de Caramany.
Acabada la Guerra dels Segadors i controlat el Rosselló, els francesos aprofitaren el potencial dels miquelets catalans per crear-ne unitats reglades com a fusellers de muntanya. La unitat més coneguda fou el Regiment Català Mazarí. Basat el 1657 a Perpinyà, el 1658 fou dut a Flandes, on participà en el setge de Gravelines, fou posat en guarnició a Oudenaarde, i després retornà a Perpinyà. Després de la mort del cardenal Mazarí, per una ordre del 1661 fou reduït a 12 companyies i rebé el nom de Reial Català (Royal-Catalan). Posteriorment (1667) esdevingué el Reial Rosselló (Royal-Roussillon).
El regiment es mantingué fins a finals del segle xviii. Subsegüents unitats de l'exèrcit de terra francès amb base a Perpinyà han estat dissoltes i recreades diverses vegades, sent-ne la darrera el 24è Regiment d'Infanteria Colonial.

## Referències

* ↑ «Català Mazarí | enciclopedia.cat». [Consulta: 6 gener 2024].
* ↑ «Història militar de Catalunya : aproximació didàctica | WorldCat.org» (en anglès). [Consulta: 6 gener 2024].
# Pere Montaldo

Pere Montaldo i Regés (Barcelona, 1825 - Annapolis, 23 de febrer de 1884) advocat i polític català.
Fou advocat d'Abdó Terrades i de Narcís Monturiol, i com ells s'afilià al Partit Democràtic. Això el va obligar a emigrar a Perpinyà el 1842, on es va oposar al lideratge de Joan Prim i Prats i defensà les posicions de Terrades, alhora que redactà el programa amb el que protagonitzaren la revolta de la Jamància (1843). El 1854 fou nomenat secretari del comitè de propaganda del Partit Democràtic i dirigí els diaris El Republicano i El Genio de la Libertad amb Narcís Monturiol i Josep Anselm Clavé. Ocupà alguns càrrecs durant el Bienni Progressista i s'encarregà de la propaganda del partit, en el programa del qual, influït per Étienne Cabet, va incloure una crida a l'entesa dels treballadors, el dret a l'educació i un repartiment més just del producte del treball.
A la mort de Francesc de Paula Cuello i Prats el 1851 va ocupar el seu càrrec en el partit, però després de la repressió del capità general Zapatero, el 1855 va marxar cap a Itàlia, i d'allí als EUA. Allà es va incorporar a la colònia icariana de Nauvoo (Illinois), on hi era el seu germà Ignasi Montaldo i Regés (1821-1871). Quan va esclatar la Guerra Civil dels Estats Units el 1861 es va unir a l'exèrcit federal. Se sap que fou ferit en un peu a la batalla de Murfreesboro.
Està enterrat al Cementiri de l'Acadèmia Naval dels Estats Units a Annapolis, Anne Arundel Country, Maryland, EE.UU.

## Referències

* Martínez de Sas, María Teresa. Diccionari biogràfic del moviment obrer als països catalans. Abadia de Montserrat, 2000, p. 934-935. ISBN 848415243X [Consulta: 9 octubre 2010].
* ↑ «Don Pedro Montaldo...ha muerto». La Publicidad : eco de la industria y del comercio, diario de anuncios, avisos y noticias: Núm. 2178, 20-03-1884, pàg. 3.
* ↑ «Pere Montaldo». Enciclopèdia Catalana.
* ↑ «Ignacio Montaldo y Reges». https://maitron.fr/spip.php?article164806, notice MONTALDO Ignacio [MONTALDO y REGES, Ignacio (en castillan) ou Ynaccui (en basque)] [Dictionnaire biographique du mouvement social francophone aux États-Unis] par Michel Cordillot et Daniel Cahen, version mise en ligne le 25 septembre 2014, dernière modification le 11 décembre 2019..
* ↑ «Pedro Montaldo». La Publicidad : eco de la industria y del comercio, diario de anuncios, avisos y noticias: Núm. 2252, 02-06-1884, pàg. 1-2.
* ↑ «Pedro Ford Montaldo (1825-1884)». Find A Grave.
# Željko Milinovič

Željko Milinovič (Ljubljana, Eslovènia, 12 d'octubre de 1969) és un exfutbolista eslovè. Va disputar 38 partits amb la selecció d'Eslovènia.

## Referències

* ↑ National Football Teams
# Craig Newmark

Craig Alexander Newmark (Morristown, Nova Jersey, 6 de desembre de 1952) és un emprenedor d'Internet mundialment reconegut per ser el fundador de Craiglist, una de les primeres webs 2.0 que van fer fortuna.
Newmark va estudiar a la Morristown High School i, un cop graduat, va estudiar Ciències de la Computació a la Case Western Reserve University.
Newmark és un dels principals defensors de la llibertat d'Internet. Un exemple de la seva implicació en aquesta tasca és la donació de $10,000 a NewAssignment.Net, una organització sense afany de lucre, l'objectiu de la qual és combinar la feina d'amateurs i professionals per a publicar recerques diverses a Internet.
# Delminichthys adspersus

Delminichthys adspersus és una espècie de peix cipriniforme de la família dels ciprínids.

## Morfologia

Els mascles poden assolir els 10 cm de longitud total.

## Distribució geogràfica

Es troba a Eslovènia, Croàcia, Bòsnia i Hercegovina, Sèrbia, Montenegro i Albània.

## Referències

* ↑ Freyhof, J., Lieckfeldt, D., Bogutskaya, N. G. & Ludwig A. 2006. Phylogenetic position of the Dalmatian genus Phoxinellus and description of Delminichthys, new genus, (Teleostei: Cyprinidae). Molecular Phylogenetics and Evolution 38: 416-425.
* ↑ BioLib (anglès)
* 1 2 FishBase (anglès)
* ↑ Muus, B.J. i P. Dahlström 1968 Süßwasserfische. BLV Verlagsgesellschaft, Múnic. 224 p.

## Bibliografia

* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Heckel, J. J. 1843. Ichthyologie [von Syrien]. A: J. von Russegger. Reisen in Europa, Asien und Africa, mit besonderer Rücksicht auf die naturwissenschaftlichen Verhältnisse der betreffenden Länder unternommen in den Jahren 1835 bis 1841, etc. Stuttgart. Ichthyol. von Syrien v. 1 (pt 2): 990-1099.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Kottelat, M. 1997 European freshwater fishes. Biologia 52, Suppl. 5:1-271.
* McAllister, D. E. A working list of fishes of the world (en anglès). Museu Nacional de Ciències Naturals, 1987.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Akshay Kumar

Akshay Kumar (nascut Rajiv Hari Om Bhatia; Amritsar, 9 de setembre de 1967) és un actor, productor, lluitador d'arts marcials i estrella televisiva canadenc nascut a l'Índia. Al llarg de la seva carrera, Kumar ha participat en un centenar de pel·lícules de Bollywood, a més de guanyar diversos premis entre els quals destaquen el Premi Nacional de Cinema al millor actor per la seva interpretació a Rustom, així com dos premis Filmfare.
Box Office India situa Kumar com un dels actors més exitosos de la història del cinema indi.

## Filmografia

Del centenar de pel·lícules on Akshay Kumar ha participat, les que li han reportat més reconeixement o premis són les següents:
| Khiladi -(1992) Mohra -(1994) Main Khiladi Tu Anari -(1994) Sabse Bada Khiladi -(1995) Dil To Pagal Hai -(1997) Hera Pheri - (2000) Andaaz -(2003) Khakee -(2004) Mujhse Shaadi Karogi -(2004) Garam Masala -(2005) | Phir Hera Pheri -(2006) Namastey London-(2007) Heyy Babyy -(2007) Bhool Bhulaiya -(2007) Singh Is Kinng- (2008) Housefull 2-(2012) OMG – Oh My God! -(2012) Airlift -(2016) Rustom - (2016) Toilet: Ek Prem Katha - (2017) |

## Referències

* ↑ «Success Count Actor All Time». boxofficeindia.com, 15-07-2016 [Consulta: 15 juliol 2016].
* ↑ «Hit Count Actor All Time». , 15-07-2016 [Consulta: 15 juliol 2016].
* ↑ «Rustom Is Akshay Kumar Silver Jubilee HIT». , 29-09-2016 [Consulta: 29 setembre 2016].
# Quadrilla de Mendialdea

La Quadrilla de Mendialdea (en euskera: Arabako Mendialdea, en castellà Cuadrilla de Campezo-Montaña Alavesa) és una comarca del País Basc; concretament del territori històric d'Àlaba.
És una de les set comarques o quadrilles en les quals es divideix la província d'Àlaba. La seva denominació oficial és Quadrilla de Campezo-Muntanya Alabesa (Kanpezuko-Arabako Mendialdea Koadrila en euskera). La capital comarcal és Kanpezu.

## Situació

La comarca de la Muntanya Alabesa se situa al sud-est d'Àlaba, amb una superfície de 534,87 km² i una població de 3.170 habitants (2006. Inclou els municipis d'Arraia-Maeztu, Bernedo, Campezo, Lagran, Peñacerrada i Valle de Arana, així com les terres comunals de la Parzonería d'Encia i de la Comunitat de Laño, Pipaón i Peñacerrada. Aglutina un total de 47 localitats. És una comarca muntanyenca i molt poc poblada. Ha perdut més de la meitat de la seva població al llarg del segle xx, passant dels més de 8.000 habitants de 1900 a la població actual. El 35,7% de la població laboral treballa en l'agricultura. El 32% es dedica a l'activitat industrial. Els serveis, gràcies a una activitat turística en alça, experimenta un important desenvolupament.

## Municipis

Els municipis que componen la Muntanya Alabesa són:
| # | Municipi | Alcalde | Partit Polític | Població | % Població | Territori km² |
| 1 | Arraia-Maeztu | Ángel Marcos Pérez de Arrilucea Pérez de Alday | PNB | 734 | 23,2 | 123,11 |
| 2 | Bernedo | Juana Velasco Arroniz | PNB | 566 | 17,9 | 130,44 |
| 3 | Campezo/Kanpezu | Aitor Aguinaga Legorburu | PNB | 1.083 | 34,1 | 85,02 |
| 4 | Lagran | José María Martínez Fernández | PNB | 192 | 6,1 | 45,62 |
| 5 | Peñacerrada-Urizaharra | Luisa María Alonso Pinedo | Agrup. Mun. Independent | 257 | 8,1 | 57,06 |
| 6 | Harana/Valle de Arana | Pedro San Vicente Corres | PNB | 338 | 10,7 | 39,12 |
| 7 (*) | Parzoneria d'Encia | | | | | 49,37 |
| 8 (*) | Comunitat de Laño, Pipaón i Peñacerrada | | | | | 5,13 |
| | Quadrilla de Mendialdea | | | 3.170 | 100 | 534,87 |
(*) No són municipis

## Enllaços externs

* mendialdea a Google Maps
* Quadrilla de Mendialdea